Obvestilo Komisije v skladu s členom 4(14) Protokola 1 k Sporazumu o gospodarskem partnerstvu med Evropsko unijo in državami SADC, ki izvajajo SGP, o opredelitvi pojma „izdelki s poreklom“ in načinih upravnega sodelovanja Kumulacija med Evropsko unijo in državami AKP, ki izvajajo SGP, ter čezmorskimi državami in ozemlji EU, kot je določeno v členu 4(3) in 4(7) Protokola 1 k Sporazumu med EU in državami SADC, ki izvajajo SGP

(2022/C 131/02)

Odstavka 3 in 7 člena 4 Protokola 1 k Sporazumu o gospodarskem partnerstvu (v nadaljnjem besedilu: SGP) med Evropsko unijo (v nadaljnjem besedilu: Unija) in državami Južnoafriške razvojne skupnosti (v nadaljnjem besedilu: države SADC), ki izvajajo SGP (1), določata diagonalno kumulacijo v Uniji.

Navedena kumulacija izvoznikom v Uniji omogoča, da v izdelke, ki jih izvažajo v države SADC, ki izvajajo SGP, vključijo materiale s poreklom iz drugih afriških, karibskih in pacifiških držav in ozemelj (v nadaljnjem besedilu: AKP) ali iz čezmorskih držav in ozemelj (v nadaljnjem besedilu: ČDO) ali obdelavo ali predelavo, opravljeno v teh državah ali ozemljih, kot da bi bili ti materiali s poreklom iz Unije ali obdelani v Uniji, kadar so vključeni v izdelek, proizveden v Uniji in izvožen v državo SADC, ki izvaja SGP, v okviru SGP ob upoštevanju drugih pogojev iz odstavkov 4, 5, 8, 16 in 18 člena 4.

EU uporablja diagonalno kumulacijo z nekaterimi državami AKP, ki izvajajo SGP, in ČDO že od 1. oktobra 2018 (glej Obvestilo 2018/C 407/07 (2)).

Poleg tega je Unija sklenila dogovor o upravnem sodelovanju z Gano. Evropska komisija je državam SADC, ki izvajajo SGP, predložila podrobnosti o tem dogovoru. Zato je Unija izpolnila upravne zahteve iz člena 4(10) Protokola 1 in lahko začne s 1. aprilom 2022 z Gano uporabljati diagonalno kumulacijo iz člena 4(3) in (7) Protokola 1 k Sporazumu med EU in državami SADC, ki izvajajo SGP.

Poleg tega po izstopu Združenega kraljestva iz EU diagonalna kumulacija s ČDO Združenega kraljestva od 31. januarja 2020 ni več mogoča.

Glede na navedeno se lahko diagonalna kumulacija iz člena 4(3) in (7) Protokola 1 v Uniji uporablja z naslednjimi državami in ozemlji:

— Karibi: Antigva in Barbuda; Skupnost Bahami; Barbados; Belize; Skupnost Dominika; Dominikanska republika; Grenada; Republika Gvajana; Jamajka; Saint Kitts in Nevis; Sveta Lucija; Sveti Vincencij in Grenadine; Republika Surinam ter Republika Trinidad in Tobago;

— srednjeafriška regija: Republika Kamerun;

— vzhodno- in južnoafriška regija: Republika Madagaskar; Republika Mavricij; Republika Sejšeli in Republika Zimbabve;

— pacifiška regija: Neodvisna država Papua Nova Gvineja in Republika Fidži;

— zahodnoafriška regija: Republika Slonokoščena obala; Gana (3)

— ČDO: Grenlandija; Nova Kaledonija in pridružena območja; Francoska Polinezija; Francoska južna in antarktična ozemlja; Otoki Wallis in Futuna; Saint Barthélemy; Saint Pierre in Miquelon; Aruba; Bonaire; Curaçao; Saba; Sint Eustatius; Sint Maarten.

To obvestilo je objavljeno v skladu s členom 4(14) Protokola 1 k Sporazumu med EU in državami SADC, ki izvajajo SGP.

To obvestilo nadomešča obvestilo 2018/C 407/07 z dne 12. novembra 2018.

(1) UL L 250, 16.9.2016, str. 1924.

(2) UL C 407, 12.11.2018, str. 8.

(3) Od 1. aprila 2022.